stanford-oval/wikipedia huggingface dataset:
Sydän karrella
Arvioita

Video-oppaassa vuodelta 1994 Kati Sinisalo pitää elokuvaa kepeänä mutta sanoo sen kuvaavan terävästi naisen ”putoamista” äityteen. Hän antaa elokuvalle kaksi tähteä viidestä, mikä vastaa sanallista arviota ”keskinkertainen”. VideoHound’s Golden Movie Retriever antaa sille kolme tähteä neljästä.
Aiheesta muualla

Sydän karrella Internet Movie Databasessa (englanniksi)
Sydän karrella Elonet.
Syklo-okteeni

| Syklo-okteeni |
| --- | --- |

Tunnisteet
CAS-numero:  931-87-3
PubChem CID:  13609
SMILES:  C1CCCC=CCC1
Ominaisuudet
Molekyylikaava:  C8H14
Moolimassa:  110,192 g/mol
Sulamispiste:  –16 °C
Kiehumispiste:  146 °C
Tiheys:  0,846 g/cm3
Liukoisuus veteen:  Ei liukene veteen
Syklo-okteeni (C8H14) on sykloalkeeneihin kuuluva hiilivety. Yhdistettä käytetään polymeeriteollisuudessa polymeerien raaka-aineena ja organometallikemiassa ligandina. Syklo-okteenilla esiintyy cis-trans-isomeriaa.
Ominaisuudet

Huoneenlämpötilassa syklo-okteeni on väritön neste. Yhdiste ei liukene veteen, mutta liukenee orgaanisiin liuottimiin kuten etanoliin, dietyylieetteriin ja kloroformiin.
Syklo-okteeni on rengaskooltaan pienin sykloalkeeni, jolla sekä cis- että trans-isomeerit ovat stabiileja huoneenlämpötilassa. Cis-syklo-okteeni on näistä kahdesta isomeerista stabiilimpi johtuen trans-syklo-okteenin suuresta rengasjännityksestä. Cis-isomeeri on energialtaan 38 kJ/mol alhaisempi kuin trans-isomeeri. Yhdisteen cis-isomeerilla on useita konformaatioita, joista laskennallisesti alhaisimmalla energiatilalla olevia konformaatioita on 4. Trans-isomeerilla on kaksi konformaatiota. Yhdisteen isomeerit voidaan isomerisoida säteilyttämällä aallonpituudeltaan 185 nm olevalla säteilyllä. Syklo-okteenin trans-isomeeri on kiraalinen, vaikka sillä ei ole kiraliakeskusta.
Valmistus ja käyttö

Syklo-okteenin valmistusprosessi on kaksivaiheinen. Ensimmäisessä vaiheessa butadieeni dimerisoidaan 1,5-syklo-oktadieeniksi, joka pelkistetään osittain vedyttämällä syklo-okteeniksi. Katalyytteinä käytetään jalometallikatalyyttejä ja ylipelkistyminen syklo-oktaaniksi estetään käyttämällä vähän vetyä ja kontrolloimalla lämpötilaa. Näin muodostuu cis-syklo-okteenia. Trans-syklo-okteenia valmistetaan cis-isomeerista säteilyttämällä pentaani- tai metanoliliuoksessa ja muodostamalla siitä hopeasuola lisäämällä hopeanitraattia. Näin muodostuva hopeasuola voidaan erottaa ja trans-isomeeri vapautuu suolaa kuumentamalla.
Syklo-okteenia käytetään pääasiassa polyoktenameeripolymeerien valmistamiseen. Nämä ovat elastomeereja, joilla on alhainen kiteisyys. Syklo-okteenin polyoktenameerejä valmistetaan niin kutsutulla renkaanavaamispolymeroinneilla ja mekanismiltaan se on olefiinimetateesireaktio. Katalyyttinä käytetään joko volframi- tai molybdeenisuoloja. Ensimmäisen kerran syklo-okteenista polymeerejä valmisti tällä tavoin kemian nobelisti Giulio Natta vuonna 1965. Euroopassa tätä polymeeriä valmistaa Degussa ja vuosituotanto on 12 000 tonnia.
Sykloheptatrieeni

| Sykloheptatrieeni |
| --- | --- |


Tunnisteet
IUPAC-nimi:  Syklohepta-1,3,5-trieeni
CAS-numero:  544-25-2
PubChem CID:  11000
SMILES:  C1C=CC=CC=C1
Ominaisuudet
Molekyylikaava:  C7H8
Moolimassa:  92,134 g/mol
Sulamispiste:  –79,5 °C
Kiehumispiste:  117 °C
Tiheys:  0,888 g/cm3
Liukoisuus veteen:  Ei liukene veteen
Sykloheptatrieeni eli tropylideeni (C7H8) on rengasrakenteisiin sykloalkeeneihin kuuluva hiilivety. Yhdistettä voidaan käyttää orgaanisen kemian synteeseissä ja esimerkiksi ligandina organometalliyhdisteissä.
Ominaisuudet

Huoneenlämpötilassa sykloheptatrieeni on väritöntä tai hieman kellertävää nestettä. Yhdiste ei liukene veteen, mutta liukenee moniin orgaanisiin liuottimiin esimerkiksi etanoliin, dietyylieetteriin, kloroformiin ja aromaattisiin liuottimiin. Sykloheptatrieeni muodostaa hartsimaisen polymeerin ilman vaikutuksesta. Sykloheptatrieeni ei itsessään ole aromaattinen yhdiste, mutta se voidaan hapettaa esimerkiksi bromin tai karbokationien avulla aromaattiseksi tropyliumioniksi. Vahvemmat hapettimet kuten kaliumpermanganaatti hapettavat yhdisteen tropoloniksi. Sykloheptatrieeni muodostaa organometalliyhdisteitä muun muassa kromin, molybdeenin, volframin, mangaanin ja raudan kanssa.
Valmistus ja käyttö

Ensimmäisen kerran sykloheptatrieeniä huomattiin muodostuvan kuumennettaessa eräitä alkaloideja kuten atropiiniä tai kokaiinia. Nykyään valmistus lähtee bentseenistä, joka reagoi diatsometaanin kanssa. Ensin reaktiossa muodostuu norkaradieeniä, joka hyvin nopeasti isomerisoituu sykloheptatrieeniksi. Toinen tapa on 7,7-dibromibisyklo[4.1.0]heptaanin pyrolyysi.
Sykloheptatrieeniä voidaan käyttää orgaanisen kemian synteeseissä organometalliyhdisteiden valmistamiseen, sekä troponoidien, polysyklisten yhdisteiden ja tropyliumsuolojen synteesiin.
HMAS Sydney (1934)

| HMAS Sydney |
| --- | --- |
 HMAS Sydney vuonna 1940.

Aluksen vaiheet
Rakentaja:  Swan Hunter & Wigham Richardson, Newcastle-upon-Tyne
Kölinlasku:  8. heinäkuuta 1933
Laskettu vesille:  22. syyskuuta 1934
Palveluskäyttöön:  24. syyskuuta 1935
Poistui palveluskäytöstä:  upotettu 19. marraskuuta 1941
Tekniset tiedot
Uppouma:  6 830 t
Pituus:  171,3 m
Leveys:  17,1 m
Syväys:  5,8 m
Koneteho:  72 000 shp (53,7 MW)
Nopeus:  32,5 solmua
Miehistöä:  645
Aseistus
Aseistus:  4 × BL 6″ Mk XXIII -tykkiä kaksiputkisina Mk XXI -asennuksina 4 × QF 4″ Mk V -ilmatorjuntatykkiä Mk IV HA -asennuksena 3 × neliputkista Vickers 0,5″ Mk III -ilmatorjuntakonekivääriä Mk I -asennuksena 8 × 21″ torpedoputkea
HMAS Sydney (viirinumero I48) oli Australian laivaston Perth-luokan kevyt risteilijä.
Valmistus

Alus tilattiin 10. helmikuuta 1933 vuoden 1932 laivasto-ohjelmassa Swan Hunter and Wigham Richardsonilta Newcastle-upon-Tynestä, missä köli laskettiin 8. heinäkuuta. Alus laskettiin vesille 9. lokakuuta 1934 nimellä HMS Phaeton, mutta nimi vaihdettiin 1935 päätettäessä liittää alus Australian laivastoon. Alus valmistui 24. syyskuuta 1935 ja liitettiin Australian laivastoon samana päivänä.
Palvelus

Sydney lähti 29. lokakuuta 1935 Portsmouthista Australiaan. Alus purjehti Gibraltarilta Lissaboniin ja Cádiziin palaten Gibraltarille 3. tammikuuta 1936. Se teki toisen laivastovierailun Casablancaan palaten jälleen 4. helmikuuta Gibraltarille. Alus lähti 26. helmikuuta Maltalle, mistä se jatkoi Aleksandriaan, jonne se saapui 2. toukokuuta. Alus osallistui Välimerellä Kansainliiton suosittamien pakotteiden, jotka oli määrätty 19.lokakuuta Italian hyökättyä Etiopiaan 3. lokakuuta 1935, valvontaan.
Aleksandriasta alus lähti 25. toukokuuta Kyprokselle, jonka rannikkoa alus valvoi, kunnes se siirtyi 16. kesäkuuta Maltalle. Alus palasi 24. kesäkuuta Maltalta Kyprokselle. Se jatkoi matkaa Port Saidiin, jonne alus saapui 15. heinäkuuta. Se läpäisi Suezin kanavan matkalla Adeniin, jonne se saapui 19. heinäkuuta. Adenista alus jatkoi matkaansa Australiaan. Sydney saapui 2. elokuuta 1936 Fremantleen.
Toisen maailmansodan alkaessa alus suojasi saattueita Intian valtamerellä, kunnes Italian liityttyä sotaan se liitettiin 26. toukokuuta 1940 Välimeren laivaston 7. risteilijäviirikköön. Alus upotti Italian laivaston hävittäjä Esperon.
Sydney osallistui 19. heinäkuuta Cape Spadan taisteluun, jossa se tuhosi Italian laivaston kevyt risteilijä Bartolomeo Colleonin. Suojatessaan Dardanelleille matkaavaa saattuetta alus upotti 27. heinäkuuta italialaisille joukoille polttoainetta kuljettaneen kreikkalaisen tankkerin Ermionin. Seuraavien parin kuukauden aikana alus osallistui muun muassa Bardian ja Scarpanton pommituksiin.
Lokakuussa Sydney ja HMS Orion tulittivat Astipalean satamaa Dodekanesiassa. Alus kuljetti marraskuussa joukkoja ja varusteita Kreetalle ja Operaation MB8:ssa osallistui Otrantonsalmen taisteluun, jossa upotettiin italialainen neljän rahtialuksen saattue.
Alus oli Maltalla telakalla, mistä vapauduttuaan se lähti 12. tammikuuta 1941 Australiaan. Alus saapui 5. helmikuuta Fremantleen, mistä se siirrettiin huollettavaksi Sydneyn telakalle.
Sydney kohtasi 19. marraskuuta 1941 Saksan laivaston kaapparilaiva Kormoranin, jonka kanssa käydyn taistelun seurauksena kumpikin alus upposi. Sekä Sydneyn että Kormoranin hylyt löydettiin maaliskuussa 2008.
Joulusaaren rantaan ajautui 6. helmikuuta 1942 Carley-pelastuslautta, jossa oli Australian laivaston univormuun pukeutuneen miehen ruumis. Ruumis oli niin huonossa kunnossa, ettei sitä saatu tunnistettua, vaan haudattiin. Hauta kaivettiin auki 2006 DNA-testiä varten, millä voitiin 2021 varmistaa, että vainaja oli Sydneyn sukellusveneentorjuntaosaston Thomas Welsby Clark. Hän oli kuollessaan 21-vuotias. Clarkin ruumiin maihin kuljettaneen Carley-lautan on vahvistettu kuuluneen Sydneylle, joten se on museoitu.
Aiheesta muualla

Kuvia tai muita tiedostoja aiheesta HMAS Sydney (1934) Wikimedia Commonsissa
Australian laivaston sivusto – HMAS Sydney (englanniksi)
Cannon, Peter: Rebuilding the Australian Cruiser Squadron 1930–1939. Conway’s Warship, 2013, XXXV. vsk, s. 8–29.  Lontoo:  Conway Publishing. ISBN 978-1-84486-205-4  (englanniksi)
Perth-luokan risteilijät
Syklopentadienyylinatrium

| Syklopentadienyylinatrium |
| --- | --- |


Tunnisteet
CAS-numero:  4984-82-1
PubChem CID:  78681
SMILES:  [CH-]1C=CC=C1.[Na+]
Ominaisuudet
Molekyylikaava:  C5H5Na
Moolimassa:  88,08 g/mol
Sulamispiste:  > 300 °C (hajoaa)
Syklopentadienyylinatrium eli natriumsyklopentadienidi tai natriumsyklopentadienylidi (C5H5Na) on orgaanisiin natriumyhdisteisiin kuuluva organometalliyhdiste. Yhdistettä voidaan käyttää polymerointireaktioiden initiaattorina ja erityisesti valmistettaessa muita organometalliyhdisteitä, kuten metalloseeneja.
Ominaisuudet

Huoneenlämpötilassa syklopentadienyylinatrium on valkoista kiteistä ainetta. Se koostuu natriumkationista ja syklopentadienyylianionista. Yhdiste liukenee tetrahydrofuraaniin. Puhdas liuos on väritöntä, mutta epäpuhtauksien vuoksi liuokset ovat usein vaaleanpunertavia. Syklopentadienyylinatrium reagoi erittäin herkästi ilman hapen kanssa ja reagoi veden kanssa hydrolysoituen natriumhydroksidiksi ja syklopentadieeniksi.
Valmistus ja käyttö

Syklopentadienyylinatriumia valmistetaan natriumin tai natriumhydridin ja syklopentadieenin tai disyklopentadieenin välisellä reaktiolla. Liuottimena reaktiossa käytetään tetrahydrofuraania.
Syklopentadienyylinatrium reagoi monen siirtymämetallin kanssa metateesireaktiolla muodostaen syklopentadienyylikomplekseja. Tämä on käytetyin tapa valmistaa metalloseeneja sekä syklopentadienyyli- ja karbonyylikomplekseja. Reaktiossa käytetään liuottimena tetrahydrofuraania. Yhdistettä voidaan myös käyttää anionisena initiaattorina polymerisoitaessa esimerkiksi akryylinitriiliä tai kaprolaktonia.
Suwannee

| Suwannee |
| --- | --- |
 Suwannee-joki Floridassa
Alkulähde:  Okefenokeen suot, Georgia  30°37′7.56″N, 82°19′15.5″W
Laskupaikka:  Meksikonlahti, Florida  29°17′18″N, 83°9′57″W
Maat:  Yhdysvallat
Pituus:  396 km
Suwannee eli Suwanee on joki eteläisessä Georgiassa ja pohjoisessa Floridassa Yhdysvalloissa. Se on noin 396 kilometrin pituinen luonnon­tilainen tumma­vetinen joki.
Suwannee sijaitsee muinaisen salmen kohdalla, joka aikoinaan erotti saarena olleen Floridan niemimaan manteresta.
Joen kulku

Joki alkaa Okefenokeen soilta Fargosta, Georgiasta. Sieltä se virtaa lounaaseen Floridaan, jossa se virtaa kalkkikivi­pitoisten maiden halki. Lähellä White Springsiä se kääntyy länteen, ja siihen laskevat sivujoet Alapaha ja Withlacoochee, joiden valuma-alue käsittää suuren osan eteläistä ja keskistä Georgiaa. Joen mutkitteleva osuus on Floridan Hamiltonin piirikunnan etelärajana. Myöhemmin joki kääntyy etelään lähellä Ellavilleä ja jälleen lounaiseen lähellä Luravilleä. Siihen laskee idästä Branford pian Branfordin jälkeen, minkä jälkeen joki kääntyy etelään ja laskee Meksikonlahteen lähellä Suwanneen kaupunkia.
Nimen alkuperä

Joen nimen alkuperälle on esitetty useita selityksiä:
Jerald Milanovichin mukaan nimi Suwannee johtuu alueella 1600-luvulla toimineen espanjalaisen lähetys­saarnaajan nimestä San Juan de Guacara. Nimi olisi ensin lyhentynyt muotoon San Juan-ee, josta se olisi muuntunut nykyiselleen.
Etelä-Floridan yliopiston verkkosivujen mukaan timucian kielessä sana Suwani tarkoittaa kaikujokea, kaislajokea, syvää vettä tai mutkittelevaa jokea.
William Brightin mukaan "Suwanee" johtuu cherokeekylän nimestä Sawani.
Historia

Suwannee-joen seutu on ollut asuttu jo tuhansia vuosia. Ajanlaskumme ensimmäisellä vuosituhannella sen tienoilla vallitsi Weedon-saaren arkeologinen kulttuuri ja vuoden 900 aikoihin siitä kehittynyt paikallinen kulttuuri, joka tunnetaan Suwanneen laakson kulttuurina.
1500-luvulla jokilaaksossa asui kaksi lähisukuista timucuakielistä kansaa, yustagat joen länsi- ja pohjoisutinat itäpuolella.
1700-luvulla joen varrella asuivat seminolit.
Höyrylaiva Madison liikennöi joella ennen Yhdysvaltain sisällissotaa, ja White Springsin alueella sijainneet rikkipitoiset lähteet tulivat suosituksi terveyskylpylöinä. 1800-luvun lopulla alueella toimi 14 hotellia.
Suwannee lauluissa

Suwannee-joen ranta mainitaan laulajan kaipaamana kotiseutuna Stephen Fosterin vuonna 1851 kirjoittamassa tunnetussa laulussa Old Folks at Home, jossa sen nimi esiintyy muodossa Swanee River, alkuperäisessä versiossa murteellisesti muodossa Swanee Ribber.
Foster itse ei ollut koskaan käynyt Floridassa eikä nähnyt Suwannee-jokea. Kun hän kirjoitti laulua ja oli saanut sen muilta osin lähes valmiiksi, hän kuitenkin tarvitsi siihen jonkin Yhdysvaltojen eteläosassa sijaitsevan joen nimen, jonka oli oltava kaksitavuinen sopiakseen laulun rytmiin. Sitä varten hän kysyi veljeltään Morrison Fosterilta, tunsiko hän jonkin sellaisen joen nimen. Yazoota ja Pee Deetä ehdotettiin, mutta Stephen Foster hylkäsi molemmat. Kun he etsivät sopivaa joen nimeä kartasta, he löysivät Suwannee-joen, jonka nimi kuitenkin oli lyhennettävä muotoon "S'wanee", jotta se sopisi rytmiin. Vuonna 1935 laulu julistettiin Floridan osavaltion lauluksi. Kun laulun sanoja ei kuitenkaan kaikilta osin voitu pitää poliittisesti korrekteina, vuonna 1983 laulun virallisen version sanoitukseen tehtiin useita muutoksia. Useilla Suwannee-joen ylittävillä silloilla on kyltti, jossa ilmoitetaan kyseessä olevan "historiallinen Suwannee-joki" ja joissa on myös laulun ensimmäisen säkeen nuotit.
Fosterin laulusta on olemassa ainakin kaksi suomennosta, joista toisen (nimellä "Synnyinseutu") on tehnyt R. R. Ryynänen ja toisen Kullervo (nimellä "Vanhempien koti"). Koska laulussa esiintyvä joen nimi Swanee muistuttaa englannin kielen sanaa swan ’joutsen’, joen nimi on kummassakin, muutoin toisistaan täysin poikkeavassa, versiossa suomennettu "Joutsen­virraksi".
Joki mainitaan myös George Gershwinin laulussa Swanee, jonka on sanoittanut Irving Caesar ja jonka teki tunnetuksi Al Jolson.
Molemmissa lauluissa viitataan banjon soittoon ja elämään plantaaseilla, tosin sellaisena kuin ne ennen Yhdysvaltain sisällissotaa olivat tyypillisiä enemmänkin Etelä-Carolinalle kuin Etelä-Georgialle ja Pohjois-Floridalle soineen ja pienine maatiloineen.
Don Ameche esitti Fosteria fiktitiivisessä elämäkerrallisessa elokuvassa S'wanee River vuodelta 1939.
Virkistyskäyttö

Floridan ympäristön­suojelu­viranomaiset, Suwanneen vesipiiri, kaupungit, liikeyritykset ja kahdeksan piirikunnan asukkaat ovat käynnistäneet Suwannee River Wilderness Trail -nimisen yhteishankkeen. Joella liikennöidään 274 kilometrin pituista laivalinjaa, joka uluttuu Stephen Foster Folk Culture Centerin valtion­puistosta Meksikon­lahdelle.
Joen alajuoksun varrella on suojelualue, Lower Suwannee National Wildlife Refuge, jossa voi tarkkailla ja valokuvata lintuja ja villieläimiä, kalastaa tai liikkua kanootilla ja jossa pidetään myös opastettuja kävelyretkiä. Alueella on pitkospuu­polkuja ja lintu­torneja, ja myös ajoreitti on rakenteilla.
Viime vuosina Suwanneen varrella on pidetty monia musiikkitapahtumia. Magnolia Festival, SpringFest ja Wanee on pidetty vuosittain Live Oakissa joen rannalla. Niissä ov­at esiintyneet muun muassa Vassar Clements, Peter Rowan, David Grisman, Allman Brothers Band ja String Cheese Incident.
Joen ylittävät sillat

| Silta>  Georgia | Tie>  Georgia | Kuva>  Georgia | Sijainti>  Georgia | ID-numero>  Georgia | Koordinaatit>  Georgia |
| --- | --- | --- | --- | --- | --- |
|  | Suwannee River Sill |  | Okefenokee National Wildlife Refuge |  |  |
|  |  Yhdysvaltain valtatie 441 Georgian osavaltion tie 89 Georgian osavaltion tie 94 |  | Edith, Fargo |  |  |
| Silta>  Florida | Tie>  Florida | Kuva>  Florida | Sijainti>  Florida | ID-numero>  Florida | Koordinaatit>  Florida |
| --- | --- | --- | --- | --- | --- |
|  |  CR 6 |  |  | 290027 |  |
| Ed Scott Bridge |  Yhdysvaltain valtatie 41 |  | White Springs | 290083 |  |
| J. Graham Black-Joseph W. McAlpin Bridge |  Floridan tie 136 |  | White Springs | 290030 |  |
|  |  Yhdysvaltain valtatie 75 |  |  |  |  |
| Old US 129 Bridge | 93rd Drive (Closed) |  | Suwannee Springs |  |  |
|  |  Yhdysvaltain valtatie 129 |  | Suwannee Springs | 320019 |  |
|  |  Floridan maantie 249 |  |  | 320052 |  |
| Rautatiesilta | CSX Transportation -rautatie |  | Ellaville, Florida |  |  |
| Hillman Bridge( Old Ellaville Bridge) | Vanha Yhdysvaltain valtatie 90 (suljettu) |  | Ellaville, Florida |  |  |
|  |  Yhdysvaltain valtatie 90 |  | Ellaville, Florida | 350062 |  |
|  |  Interstate 10 |  | Suwannee River State Park |  |  |
|  | Paikallistie 250 |  | Dowling Park | 370018 |  |
| Hal W. Adams Bridge |  Floridan tie 51 |  | Mayo - Luraville | 330009 |  |
| Drew Bridge | Suwannee & San Pedro Railroad |  |  |  |  |
| Frank R. Norris Bridge |  Yhdysvaltain valtatie 27 |  | Branford, Florida |  |  |
| W. O. Cannon - D. W. McCollister Bridge | Paikallistie 340 |  | Bell | 310002 |  |
|  | Nature Coast State Trail |  | Old Town |  |  |
| Joe H. Anderson Sr. Bridge |  Yhdysvaltain valtatie 19 Yhdysvaltain valtatie 98   Yhdysvaltain valtatie 27 |  | Fannins Springs | 300031, 300061 |  |
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: en:Suwannee River
Aiheesta muualla

Wikimedia Commonsissa on kuvia tai muita tiedostoja aiheesta .
USF page with history
Info on the Suwannee River and surrounding areas from SRWMD
Suwanee River Watershed - Florida DEP
Feature Detail Report for: Suwannee River - GNIS[vanhentunut linkki]
Where it's SpringTime year round (Arkistoitu – Internet Archive)
Suwanneen ylittävällä Interstate 75 -tien sillalla oleva kyltti, jossa on teksti ”Historic Suwannee River” (”historiallinen Suwannee-joki”) sekä ”Old Folks at Home” -laulun ensimmäisen säkeen nuotit.
Postikortti vuodelta 1980: "Away Down the Suwanee River"
Käännös suomeksi
Svirstroi

| Svirstroi Свирьстрой |
| --- | --- |
 Ala-Syvärin voimalaitos ja sulku.
 lippu
 Svirstroi
 Koordinaatit: 60°48′16″N, 33°42′57″E 
Valtio:  Venäjä
Alue:  Leningradin alue
Piiri:  Lotinapellon piiri
Hallinto:  
 – Asutustyyppi:  kaupunkimainen taajama
 – Hallinnon tyyppi:  kaupunkikunta
Pinta-ala:  
 – Kokonaispinta-ala:  319,82 km²
Väkiluku (2022):  858
 
 Kunnan kotisivu 
Infobox OKVirheellinen NIMI-arvo: 
Kunnan sijainti Lotinapellon piirin kartalla.
Svirstroi (ven. Свирьстро́й, suomeksi myös Syvärin voimala) on kaupunkimainen taajama ja kaupunkikunta Leningradin alueen Lotinapellon piirissä Venäjällä. Se sijaitsee Syvärin vasemmalla rannalla 16 kilometriä Lotinapellosta koilliseen. Taajamassa ja kunnassa on 858 asukasta (vuonna 2022).
Maantiede

Svirstroin kunnan pinta-ala on 319,82 neliökilometriä. Se rajoittuu etelässä ja lännessä Lotinapellon piirin Janegan kuntaan, idässä Leningradin alueen Podporožjen piiriin ja pohjoisessa Karjalan tasavaltaan. Pinta-alasta 95 % on metsää, 3 % vesistöjä ja 1,4 % asuinaluetta. Svirstroi on kunnan ainoa asutuskeskus.
Kunnan maisemaa leimaa kumpuileva tasanko. Jokia ovat Syvärin lisäksi Mungala, Mandroga ja Negežma ja järviä Mandrogskoje, Olovetskoje ja Žabozero. Hyötykaivannaisia ovat hiekka ja turve.
Historia

Taajama on syntynyt vuonna 1927 alkaneen Ala-Syvärin voimalaitoksen rakentamisen yhteydessä. Rakennustyöhön osallistuivat Svirlagin vangit. Svirstroi sai kaupunkimaisen taajaman statuksen vuonna 1931. Vuonna 1933 sen asukasmäärä oli 31 800 henkeä. Voimalaitos valmistui vuonna 1935.
Voimalaitos ja taajama tuhoutuivat osittain jatkosodan aikana. Voimalaitoksen korjaustyö valmistui vuonna 1948. Vuonna 1949 Svirstroissa oli 2 720 asukasta. Vuonna 1970 asukkaita oli 1 457, ja 1990-luvulla väkiluku laski alle tuhannen.
Liikenne, talous ja palvelut

Svirstroin kautta kulkee Lotinapellon ja Vytegran välinen maantie. Taajamasta on linja-autoyhteys Lotinapeltoon ja Janegaan. Sen kautta kulkee myös Pietarin, Podporožjen, Vinnitsyn, Voznesenjen ja Vytegran välinen kaukoliikenne. Lähin rautatieasema on kahdeksan kilometrin päässä sijaitseva Janega. Voimalaitoksen ja sen ohittavan sulun luona on laivalaituri.
Kunnan tärkeimmät työllistäjät ovat Ala-Syvärin voimalaitos, laivasulku ja kalanviljelylaitos. Lisäksi harjoitetaan puunhankintaa. Kaksi kolmasosaa aktiiviväestöstä käy töissä Lotinapellossa tai muualla kunnan ulkopuolella.
Palveluihin kuuluvat koulu, kulttuuritalo, kirjasto, lääkintäasema ja muutamia kauppoja. Taajamassa on ortodoksinen kirkko.
Nähtävyydet ja matkailu

Svirstroin nähtävyyksiä ovat Ala-Syvärin voimalaitos, Sergei Kirovin patsas sekä neuvostosotilaiden ja sotavankien hautapaikat. Matkailupalveluja ovat ruokala ja vierasmaja. Kunnan pohjoisosassa sijaitsee lomakylä.
Aiheesta muualla

Kuvia tai muita tiedostoja aiheesta Svirstroi Wikimedia Commonsissa
Svirstroin kunnan sivusto (venäjäksi)
| n k Leningradin alueen kaupungit ja taajamat |
| --- | --- | --- |
| Kaupungit |  Antrea  Boksitogorsk  Enso  Hatsina  Ivangorod  Jaama  Kiriši  Koivisto  Kommunar  Korotka  Koskenala  Käkisalmi  Laukaa  Lotinapelto  Lomkka  Lupana  Olhava  Pella  Pikaljovo  Pähkinälinna  Seuloskoi  Sierattala  Sjasstroi  Slantsy  Sosnovyi Bor  Tihvinä  Tusina  Uuras  Uusi-Laatokka  Viipuri  Volossova  |  |
| Kaupunkityyppiset taajamat |  Budogoštš  Haisevaisi  Imeni Morozova  Imeni Sverdlova  Jefimovski  Johannes  Jääski  Kaarlahti  Kuismala  Lepäsi  Naasia  Namkku  Nikolski  Orinansavotta  Paulova  Priladožski  Punaporu  Rahja  Raivola  Rjabovo  Siiverska  Svirstroi  Taaitsa  Toksova  Tolmatšovo  Tuprova  Uljana  Vaaseni  Vahriselkä  Viiritsa  Vornasuo  Voznesenje  |  |
Heli Syrjä

Heli Johanna Syrjä (s. 27. marraskuuta 1967 Kajaani) on suomalainen, Kajaanin Judokerhoa edustanut judoka.
Syrjä sijoittui Helsingin EM-kilpailuissa 1989 seitsemänneksi alle 72 kg:n painoluokassa. Barcelonan olympialaisissa 1992 hän oli samassa sarjassa jaetulla 20. sijalla. British Openissa hän sijoittui 72-kiloisissa kolmanneksi 1992 ja toiseksi 1994.
Syrjä voitti Suomen-mestaruuden 72 kg:n sarjassa 1988, 1989 ja 1991–1997, 70-kiloisissa 1998 ja 1999 sekä 78 kg:n painoluokassa 2000 ja 2001, yhteensä 13 kertaa. SM-pronssia hän sai yli 66 kg:n sarjassa 1987.
Svein Godwininpoika

| Svein Godwininpoika> Henkilötiedot |
| --- | --- |
Syntynyt: noin 1023
Kuollut: noin 1051
Kansalaisuus:   Englanti
Ammatti:  Herefordshiren jaarli
Vanhemmat:  Isä Godwin äiti Gytha
Lapset:  Poika Haakon, poika Tostig Reinald
Svein Godwininpoika (n. 1023–1051) oli englantilainen Herefordshiren jaarli. Hänen isänsä oli Wessexin jaarli Godwin. Sveinin veli oli tuleva kuningas Harald Godwininpoika. Svein karkotettiin Englannista kahdesti, toisen kerran vuonna 1049, kun hän oli murhannut serkkunsa.
Elämäkerta > Perhetausta

Sveinin perhepiiriin kuului johtavia miehiä kolmesta eri valtiosta. Hänen vanhempansa olivat Wessexin jaarli Godwin, aikakautensa vaikutusvaltaisin englantilainen, ja tämän vaimo Gytha. Veljistä Harald Godwininpoika nousi myöhemmin kuninkaaksi ja Tostigista tuli Northumbrian jaarli. Sveinin lanko oli Englannin kuningas Edvard Tunnustaja ja serkku Tanskan kuningas Sven Estridinpoika. Tostig-veljen puoliso Judith oli Flanderin kreivin Baudouin V:n sisarpuoli, ja Judithin äiti oli niin Englannin kuninkaan Edvardin kuin Normandian herttuan Vilhelminkin serkku.